Tetzen tneel kꞌij te Pascua,
e cub ke Jesús cyuya t-xnakꞌatzxin te koniyan te waaꞌl.
El tniyꞌxin tiꞌj otk pon tumel tuꞌn tcyimxin bix tuꞌn tiyꞌxin twitz txꞌotxꞌ tuꞌn tponxin tuya Tmanxin.
Tuya cykil tcꞌuꞌjxin otk tzꞌoc cyakꞌ kej xjal lepchec tiꞌjxin texin.
Kej xjal lepchec tiꞌjxin tuꞌn cycyaj cyxol xjal twitz txꞌotxꞌ,
bix ya otk pon tumel tuꞌn tyeecꞌanxin te junx maj tkꞌakꞌbil tcꞌuꞌjxin cyiꞌj.
Bix otk cuꞌx tkꞌoꞌn taaw il tuj tanem Judas Iscariote,
tcwal Simón,
jun tajbil tuꞌn tqꞌueyen Judas ja Jesús tuj cykꞌab kej xjal e cyajbe tuꞌn tcubxin.
Bix el tniyꞌxin tiꞌj otk tzaj tkꞌoꞌn Tmanxin tipemalxin tibaj cykilca at,
bix otk tzajxin tuya Dios bix at tuꞌn tpon meltzꞌajxin tuya Dios juntl maj.
Pero amale elet tniyꞌxin tiꞌj at cykilca tuj tkꞌabxin,
pero e jaw weꞌxin tej nchi waaꞌnxin,
bix el tiiꞌnxin t-xbalenxin,
bix oc tẍpoꞌnxin jun toalla tcyꞌitzxin.
Bix e cuꞌx tkoꞌnxin aꞌ tuj jun joꞌs̈,
bix akꞌxin txjol cyken t-xnakꞌatzxin.
Bix el tsuꞌnxin cykenxin tuyaj toalla otk tzꞌoc tẍpoꞌnxin tcyꞌitzxin.
Tej tponxin twitz Simón Pedro,
e xiꞌ tkbaꞌn Pedro texin:
—Taat,
¿wepaya nkena qꞌuelel ttxjoꞌna?
Yaaꞌn tumel—tz̈i Pedro.
Bix aj ttzakꞌbeꞌnxin:
—Jaꞌlewe min tzꞌel tniꞌya tiꞌj tiken nchin txjona cykena.
Pero tuj juntl rato qꞌuelel tniꞌya tiꞌj ja techel lu—tz̈ixin.
Bix e xiꞌ tkbaꞌn Pedro texin:
—Te junx maj cxeꞌl nkbaꞌna tey,
mlayx tzꞌel ttxjoꞌna nkena—tz̈i Pedro.
—Ka min ma tzꞌel ntxjoꞌna tkena,
mintzentiiꞌ tmunela weya—tz̈i Jesús.
Juꞌ tzunj,
e xiꞌ tkbaꞌn Pedro:
—Taat,
ka juꞌ tten,
waja tuꞌn tel ttxjoꞌna yaaꞌn nuk nkena,
sino jax ke nkꞌaba tuyax nwiꞌya—tz̈i Simón Pedro.
E xiꞌ tkbaꞌn Jesús te Pedro:
—Jun xjal,
ka ma txjon tiib,
mintiiꞌtzen il tiꞌj tuꞌn ttxjon tiib juntl maj.
Nuk oꞌcx tuꞌn ttxjet tken.
Qꞌuelel ntxjoꞌna nuk cykena,
cuma sak cyxumlala.
Pero at jun cyxola yaaꞌn sak—tz̈ixin.
Ttzkiꞌnxin alcyej t-xnakꞌatzxin tuꞌn t-xiꞌ kꞌonte texin tuj cykꞌab byol xjal.
Juꞌ tzunj otk txiꞌ tkbaꞌnxin:
“At jun cyxola yaaꞌn sak.”
Tejtzen tbaj txjet cyken t-xnakꞌatzxin tuꞌnxin,
oc tkꞌoꞌnxin t-xbalenxin,
bix e cub kexin tiꞌ mes.
Bix e xiꞌ tkbaꞌnxin cye t-xnakꞌatzxin:
—¿Mapa tzꞌel cyniꞌya tiꞌj ti elpenina jma bint wuꞌna cyiꞌja?
Tzin cykbaꞌna inayena Xnakꞌtzal cyey bix Cawel cyxola,
bix jax cyuꞌna,
cuma juꞌ ttena.
Katzen ma tzꞌel ntxjoꞌna cykena,
amale Cawelet kena cyxola bix Cyxnakꞌtzala kena,
juꞌ tzunj il tiꞌj tuꞌn cyajbena cyxolxa juꞌwa.
Ma txiꞌ nyeecꞌana cyey jun yecꞌbil ti tten tuꞌn cyajbena cye juntl,
tuꞌntzen tbint cyuꞌna tisenx ma bint wuꞌna.
Jaxxix cxeꞌl nkbaꞌna cyey,
yaaꞌn ejeeꞌy mas jawnex nwitza,
cuma jun akꞌanal yaaꞌn mas jawnex twitz tpatrón,
bix jxjal ma tzaj smaꞌn yaaꞌn mas jawnex twitzj xjal e tzaj smante jaxin.
Pero ma tzꞌel ntxjoꞌna cykena te jun techel ti tten tuꞌn cyajbena cye juntl.
Ka juꞌ chi ajbela cye juntl,
attzen cytzalajebla.